ПРОЕКТ 
П Р А В И Л Н И К

ЗА

ОРГАНИЗАЦИЯТА И ДЕЙНОСТТА НА ОБЩИНСКИ СЪВЕТ ПЕРНИК, НЕГОВИТЕ КОМИСИИ И ВЗАИМОДЕЙСТВИЕТО МУ С

ОБЩИНСКАТА АДМИНИСТРАЦИЯ

Изготвен на основание чл. 21 ал. 3 от ЗМСМА

Приет с Решение № 6/28.11.2011г. /Изм. и доп. с с Решение № 206/28.06.2012г., Решение № 250/19.09.2012г., Решение № 330/22.11.2012г., Решение № 660/20.01.2014г и Решение № 673/13.03.2014г. и Решение №…../….2016г./ 

ГЛАВА ПЪРВА


ОБЩИ ПОЛОЖЕНИЯ

Чл. 1.(1) Този правилник урежда въпросите на организацията и дейността на Общински съвет Перник, неговите комисии и взаимодействието му с Общинската администрация на Община Перник, с органите на държавна власт, обществените организации, международните връзки и условията за сдружаване на Общината и Общински съвет.

 (2) Организацията и дейността на Общинския съвет се определят и осъществяват въз основа на Конституцията на Република България, Европейската харта за местно самоуправление, Закона за местното самоуправление и местната администрация (ЗМСМА) и съгласно разпоредбите на този правилник.

(3) Правилникът има за цел да осигури ефективна организация на работата на Общинския съвет, неговите комисии и общинските съветници, взаимодействието му с общинската администрация за осъществяване на местното самоуправление.
Чл. 2.(1) Общински съвет Перник е орган на местното самоуправление, избран от жителите в община Перник при условия и по ред, определени от Изборния кодекс.

(2) Общински съвет Перник се състои от 41 общински съветници.

Чл. 3. (1) Общински съвет Перник изпълнява функциите по чл. 21 от ЗМСМА, както и други функции и задачи от местно значение, които не са от изключителна компетентност на други органи и не съставляват изпълнителна дейност.

(2) В изпълнение на своите функции Общински съвет Перник приема правилници, наредби, инструкции, решения, декларации и обръщения.

Чл. 4. В своята дейност Общински съвет Перник се ръководи от следните общи принципи:


а) законност;


б) самостоятелност при вземане на решения;


в) гарантиране и закрила интересите на жителите от община Перник;


г) публичност;


д) добро управление;

ГЛАВА ВТОРА

КОНСТИТУИРАНЕ

Чл. 5. (1) Първото заседание на новоизбрания Общински съвет Перник се свиква от областния управител и се провежда в 14-дневен срок от обявяването на резултатите от изборите.

(2)  Първото заседание се открива от най-възрастния от присъстващите общински съветници. Той ръководи заседанието до избирането на председател на Общински съвет Перник.
(3) Общинските съветници, кметът на община Перник и кметовете на кметства полагат предвидената в чл. 32, ал. 1 и ал. 2 от ЗМСМА клетва устно, което се удостоверява с подписване на клетвен лист.

Чл. 6. (1) Общинският съвет избира от своя състав председател с тайно гласуване.

(2) За провеждането на гласуването се избира Временна комисия.

(3) Всеки общински съветник, партия, коалиция или политически представителна група може да издига кандидатури за председател на Общински съвет Перник.

Чл. 7. (1) Правилата по избора на Председател се предлагат от избраната Временна комисия и се приемат с решение на Общинския съвет. 

(2) За избран се смята кандидатът, получил повече от половината от гласовете от общия брой съветници. Ако при първото гласуване не се получи необходимото мнозинство, изборът се повтаря, като в него участват двамата кандидати, получили най-много гласове. В този случай за избран се смята този, който е получил повече от половината от гласовете от общия брой съветници. Ако и при повторното гласуване нито един от кандидатите не бъде избран, процедурата по избора започва отначало и се провежда на следващото заседание.

(3) До избора на Председател по предвидения в предходните алинеи ред, функциите му се изпълняват от общинския съветник, избран по реда на чл. 5 ал. 2 от правилника или при невъзможност същия да изпълнява тези функции, от друг избран от съвета общински съветник.

Чл. 8. (1) Общинският съвет избира от състава на общинските съветници по предложение на всяка от политическите групи, представени в Общинския съвет или от отделни общински съветници до 5 (петима) заместник-председатели.

(2) Гласуването за избор на заместник-председатели е явно.
 (3) Гласуването за избор на заместник-председатели се извършва поотделно за всеки предложен кандидат. 

(4) За избран се смята кандидатът, получил повече от половината от гласовете на общия брой съветници.
Чл. 9. (1) Правомощията на Председателя на Общинския съвет се прекратяват предсрочно при:

1. Подаване на оставка;

2. Трайна невъзможност или системно неизпълнение на задълженията си като председател за повече от три месеца;

3. Влизане в сила на акт, с който е установен конфликт на интереси по Закона за предотвратяване и установяване на конфликт на интереси
         (2) В случаите по т. 1 и т. 3 на ал. 1 прекратяването на пълномощията се приема без да се обсъжда и гласува. То поражда действие от обявяване на изявлението за прекратяване пред Общинския съвет.

          (3) В случаите по т. 2 на ал. 1 искането се поставя на тайно гласуване на първото заседание след деня на постъпването му и се смята за прието, ако за него са гласували повече от половината от общия брой на общинските съветници.

          (4) При предсрочно прекратяване на пълномощията, нов избор се провежда в 14-дневен срок от приемането на решението. До провеждането на нов избор за председател на Общински съвет Перник, той се председателства от заместник-председател, ако има избран такъв или от избран от съвета общински съветник.

Чл. 10. (1) Правомощията на заместник-председателя на Общинския съвет се прекратяват предсрочно:

1. При подаване на оставка;

2. При трайна невъзможност или системно неизпълнение на задълженията си като заместник - председател за повече от три месеца;

3. Отменена с Решение №…../2016г.

4. При влизане в сила на акт, с който е установен конфликт на интереси по Закона за предотвратяване и установяване на конфликт на интереси
(2) В случаите по ал. 1, т. 2 и т.4  решението на Общинския съвет се взема по реда на чл.8, ал.2 и ал. 3.
Чл. 11. Всички последващи промени в ръководството на Общинския съвет се извършват по реда на тази глава от Правилника.

ГЛАВА ТРЕТА

РЪКОВОДСТВО

Чл. 12. (1) Председателят на Общински съвет Перник освен правомощията по чл. 25 от ЗМСМА:

1. /изм и доп. с Решение №…./2016г./ Разпределя работните материали, свързани с дейността на Общински съвет, между неговите комисии, според компетентността им;

2. Уведомява Общинския съвет за постъпили предложения, молби и жалби, и организира работата по тях;

3. Контролира изпълнението на взетите решения и своевременно информира Общинския съвет;

4. Координира взаимодействието между Общинския съвет и общинската администрация;

5. Осигурява необходимите условия за дейността на комисиите на Общинския съвет и на общинските съветници;

6. /отменена с Решение № 3679/18.03.2013г. на ВАС/ 
7. Удостоверява с подписа си съдържанието на протоколите от заседанията на Общинския съвет;

8. Удостоверява с подписа си съдържанието на приетите от Общинския съвет актове;

9. Оповестява приетите от общинския съвет актове на официалната интернет-страница на Общински съвет Перник, както и по друг подходящ начин.

10. Определя местата в заседателната зала за общинските съветници, както и участващите със съвещателен глас, гостите и гражданите;

11. Утвърждава график за дежурствата на заместник председателите на съвета и ръководи дейността им;

12. Издава вътрешнослужебни актове свързани с организацията и дейността на Общинския съвет;

13. Изпълнява и други функции, възложени му от законите на страната, Общинския съвет и този правилник.
 (2) /изм. и доп. с Решение №…./2016г./ Председателят на Общински съвет Перник може да свиква като консултативен орган председателите на постоянните комисии и на политически представените групи или упълномощени техни заместници за консултации по програмата и дневния ред на Общинския съвет и по други въпроси от неговата дейност.

 (3) При участие на председателя в разискванията по даден въпрос, заседанието се ръководи от посочен от него заместник председател. Той не може да ръководи заседанието преди гласуването или приключването на обсъждането по този въпрос.

Чл. 13. (1)/изм. и доп. с Решение №…../2016г./ Председателят на Общинския съвет получава възнаграждение в размер на 90 на сто от възнаграждението на кмета на общината.

(2) Председателят на Общинския съвет има всички права по трудово правоотношение освен тези, които противоречат или са несъвместими с неговото правно положение.

(3) Председателят на Общинския съвет има право на:

1. Обществено осигуряване и допълнително социално осигуряване при условията и по реда на Кодекса за социално осигуряване и на здравно осигуряване при условията и по реда на Закона за здравното осигуряване;

2. Отпуски и обезщетение за неизползван платен годишен отпуск, на допълнителни трудови възнаграждения и други плащания при условията и по реда на Кодекса на труда.

Чл. 14. (1) Заместник-председателите на Общинския съвет:

1. Подпомагат председателя при упражняването на неговите функции и правомощия;

2. Изпълняват отделни функции и правомощия на председателя, когато той им възложи това;

3. Заместват председателя в поредност, съобразно големината на предложилата ги политическа група при обективна невъзможност той да присъства на заседанията на Общинския съвет и да възложи заместването писмено;

4. Организират, координират и контролират работата на постоянните комисии от съответния ресорен блок;

5. Контролират резултатите от прилагането на приетите решения;

6. /отменена с Решение № 3679/18.03.2013г. на ВАС/ 
7. Осъществяват връзки с групите съветници за осигуряване на дневния ред и заседанията на Общинския съвет.
            (2) /отм. с Решение № ……../2016г./

            (3) /изм. и доп. с Решение № 673/13.03.2014г./ Заместник председателите получават възнаграждение за работата си в Общинския съвет, в размер на 70 % от възнаграждението на председателя на Общинския съвет.


ГЛАВА ЧЕТВЪРТА

       ОБЩИНСКИ СЪВЕТНИК

Чл. 15. (1) Пълномощията на общинския съветник възникват от деня на полагане на клетвата по чл. 32 ал. 1 от ЗМСМА.

 (2) Общинските съветници продължават да изпълняват своите функции до полагането на клетвата от новоизбраните общински съветници.

Чл. 16. (1) Общинският съветник има право:

1. Да бъде избиран в състава на постоянните и временните комисии на съвета;

2. Да предлага включването в дневния ред на заседанията на Общинския съвет разглеждането на въпроси от компетентността на съвета и да внася проекти за решения;

3. Да участва в обсъждането и решаването на всички въпроси от компетентността на съвета;

4. Да отправя питания към кмета. На питането се отговаря устно или писмено на следващото заседание, освен ако съветът реши друго;

5. Да ползва материално–техническата база и услугите на администрацията на общината (по установен от Общинския съвет ред);

6. На достъп до ръководните длъжностни лица в Общинската администрация;

7. Да получава необходимата за неговата дейност информация от всички държавни органи, службите на общинската администрация, стопански и обществени организации, освен когато те съставляват квалифицирана информация, представляваща държавна или служебна тайна;

8. Да ползва неплатен служебен отпуск за времето, през което изпълнява задълженията си на съветник;

9. /изм. и доп. с Решение № 330/22.11.2012г., Решение №…./2016г./Да получава възнаграждение за участието си в заседанията на Общинския съвет и комисиите, в които е избран. Възнагражденията се изплащат ежемесечно до 10-то число на следващия месец на база заверени присъствени листи от председателите на комисии или от председателя на Общинския съвет, в зависимост от вида на заседанието.

10. /изм. и доп. с Решение № 330/22.11.2012г.и Решение №…../2016г./ Да получава пътни и други разноски във връзка с работата му в съвета в съответствие с разпоредбите на чл.34 ал.4 ЗМСМА по ред определен с Решение на Общинския съвет. 
(2) Общинският съветник се легитимира чрез служебна карта, издадена по образец, утвърден от Общинския съвет.

Чл.17.(1) /изм и доп. с Решение № 206/28.06.2012г., Решение № 250/19.09.2012г., Решение № 660/20.01.2014г и Решение № 673/13.03.2014г../ Месечното възнаграждение на общинския съветник по чл. 16 т. 9 е в размер на 55% от брутната работна заплата на председателя на общинския съвет за съответния месец.            

(2) отменена с Решение № 330/22.12.2012г. на ОбС

(3)  отменена с Решение № 330/22.12.2012г. на ОбС

(4) За участие в комисии, назначени със заповед на Кмета в изпълнение на Решение на ОбС, общински съветник получава възнаграждение в размер на 50.00 лв. за едно заседание.

    (5)   При участие в комисии, за които възнаграждението е регламентирано по друг ред не се полага възнаграждение по предходната алинея.

(6) Възнаграждението се полага само за участие в работата на Общинския съвет и комисиите и участието се удостоверява с присъствен лист със саморъчни подписи на съветниците, положени в началото и в края на заседанието.

         (7) Средствата за възнаграждение на общинския съветник, както и пътните и други разноски, направени от общинския съветник във връзка с работата му в съвета, се осигуряват от общинския бюджет в рамките на бюджета, предвиден за Общински съвет. 


    
    (8) /изм. и доп. с Решение №…../2016г./ Правото на общинският съветник на неплатен служебен отпуск се удостоверява с акта за свикване на Общинския съвет на заседание, съответно на комисия на която е член. Времето на служебна заетост се удостоверява от Председателя на Общинския съвет. Неплатеният служебен отпуск се зачита за трудов стаж.

    
   (9) Трудовото правоотношение с общинския съветник не може да бъде прекратявано през времето на неговия мандат в случаите на чл. 328, ал. 1, точки 2,3 и 4 от Кодекса на труда.

   (10) /изм. и доп. с Решение №…../2016г./ Във връзка с изпълнението на функциите си, общинският съветник може да бъде командирован с негово съгласие от председателя на Общинския съвет.

Чл. 18. (1) /изм. и доп. с Решение № 673/13.03.2014г./ За всяко отсъствие от заседание на Общинския съвет от възнаграждението на общинския съветник по чл. 17 ал. 1 се прави удръжка в размер на 100 лв.

(2) /изм. и доп. с Решение № 673/13.03.2014г./ За всяко неучастие от заседание на комисии от възнаграждението на общинския съветник по чл. 17 ал. 1 се прави удръжка в размер на 50 лв.

(3) В случай, че през текущия месец общински съветник не присъства в работата на насрочените заседания на ОбС и неговите комисии, същия не получава възнаграждение по чл. 17 ал. 1 за съответния месец.

Чл. 19. (1) Общинският съветник няма право:

1. Да заема щатна длъжност в общинска администрация Перник;

2. Да участва в ръководствата на търговски дружества с общинско участие (като член на управителен, надзорен или контролен съвет, съвет на директорите, контрольор, управител, прокурист, търговски пълномощник, синдик или ликвидатор, директор на общинско предприятие по ЗОС);

3. Да дава съгласие или да използва общественото си положение и името си за рекламна дейност.

(2) По време на заседание, общинският съветник няма право:
1. Да участва при вземането на решения, когато се отнасят до негови имуществени интереси или до интереси на съпруг и роднини по права линия до четвърта степен включително и по сватовство до втора степен включително;

2. Да прекъсва изказващия се;
3. Да отправя лични нападки, оскърбителни думи, жестове или заплахи. При повторно поведение общинския съветник да бъде отстраняван от заседанието и лишаван от възнаграждение.
4. Да разгласява данни, отнасящи се до личния живот или увреждащи доброто име на гражданите;

5. На непристойно поведение или на постъпки, които нарушават реда на заседанието.
(3) Общински съветник, на когото се налага да напусне заседанието преди да е завършило, или да закъснее за заседание, уведомява дежурните секретари или ръководството на съответната комисия.
Чл. 20. (1) Общинският съветник е длъжен:
1. Да присъства на заседанията на Общинския съвет и на комисиите, в които е избран,  и да участва в решаването на разглежданите въпроси; 

2. Да поддържа връзка с избирателите и да ги информира за дейността и решенията на Общинския съвет;

3. Да се подписва в присъствената книга за заседанията на Общинския съвет;

4. Да е запознат със съдържанието и проблематиката на предварително изпратените му и подлежащи на обсъждане материали;

5. Да не напуска без уважителна причина заседателната зала по време на провеждане на заседание на Общинския съвет.

6. Писмено да уведомява Председателя на Общинския съвет за неучастието си в заседание на Съвета по уважителни причини.;

Чл. 21. (1) Пълномощията на общински съветник се прекратяват предсрочно и в случаите и при условията визирани в чл. 30 ал. 4 от ЗМСМА.


 (2) Ако общински съветник не участва в три поредни заседания на Общинския съвет или в общо пет заседания на Общинския съвет без уважителни причини.

Чл. 22. /отм. с Решение № ……../2016г./
Чл.23. /отм. с Решение № ……../2016г./

Чл.24. /отм. с Решение № ……../2016г./ 

Чл. 25. /отм. с Решение № ……../2016г./

Чл. 26. Председателят отнема думата на общински съветник, който:

1. /изм. и доп. с Решение №…../2016г./ след изтичане на времето за изказване продължава изложението си, въпреки поканата на Председателя да го прекрати.

2. /изм. и доп. с Решение №…../2016г./ в изказването си се е обърнал към свой колега или колеги с оскърбителни думи, жестове или заплахи.

Чл. 27. /отм. с Решение № ……../2016г./
Чл. 28. /отм. с Решение № ……../2016г./

Чл. 29. Общинският съвет приема Етичен кодекс за поведението на общинския съветник, който допълва тази глава.

ГЛАВА ПЕТА

ГРУПА ОБЩИНСКИ СЪВЕТНИЦИ

Чл.30.(1)  Общинските съветници могат да образуват представителни групи според партийната си принадлежност или политическата си ориентация на основата на регистрираните в общинската избирателна комисия за участие в местните избори партии или предизборни коалиции.


  (2) Минималният брой общински съветници за образуване на група е 3-ма (трима).


  (3) Когато броят на общинските съветници в една група спадне под определения минимум, тя преустановява своето съществуване.


 (4) Името на групата не може да повтаря име на организация, партия или коалиция, която вече се е регистрирала по съответния ред.

  Чл. 31(1) Всяка група общински съветници представя на Общинския съвет решение за образуването си и списък на ръководството и на членовете, подписани от всички общински съветници от състава на групата.


   (2) Групите общински съветници, техните ръководства, както и промените в тях се вписват в специален регистър на Общински съвет Перник.


   (3) Регистрираните представителни групи и техните ръководства се обявяват на първото след регистрацията им заседание на съвета. Същото правило се прилага и при последващи промени в състава и ръководствата им, както и при тяхното прекратяване.

 Чл.32.(1) Всеки общински съветник може да членува само в една група общински съветници.


  (2) Условията за членуване, възникване и прекратяване на членството, както и правата и задълженията на членовете, се определят от самата група в съответствие с разпоредбите на този правилник.


   (3) Общинският съветник може да напусне групата, като подаде писмено заявление до нейния ръководител и до председателя на Общинския съвет.

ГЛАВА ШЕСТА

КОМИСИИ

 Чл.33. (1)  Общинският съвет Перник избира от своя състав постоянни и временни комисии.


    (2) ПОСТОЯННИТЕ КОМИСИИ на Общинския съвет са:

1. Бюджет, финанси и европроекти - 9 души ;

2. Икономически въпроси, стопанска политика и инвестиции – 9 души;

3. Общинска собственост, концесии, приватизация и следприватизационен контрол - 9 души;

4. Устройство на територията и инженерна инфраструктура - 9  души;                                                                 

5. Екология, земеделие и гори – 7 души;

6. Здравеопазване и социални дейности - 7 души;

7. Децата, младежта, спорта и туризма 7 души;

8. Образование, наука, култура и вероизповедания – 7 души;

9. Транспорт, обществен ред, сигурност и паркинги - 9 души;

10. Регионална политика, местно самоуправление и нормативна уредба -  7 души;

11. Конфликт на интереси, етика, борба с корупцията и жалби на гражданите – 7 души; 


     (3) Общинският съвет може да извършва промени във вида, броя, съставите и ръководствата на постоянните комисии.


Чл. 34.(1) Всеки общински съветник е длъжен да участва в състава най-малко на една постоянна комисия, но не повече от три.


  (2) Всеки общински съветник може да бъде избиран в ръководството само на една постоянна комисия.


 (3) Общинският съвет определя състава на комисиите според професионалната подготовка и личното желание на всеки общински съветник.

             (4) Председателят на Общинския съвет не може да бъде избиран в комисии.

 Чл.35.(1) При определяне състава на постоянните комисии се запазва основното съотношение между съставите на отделните политически сили.


 (2) Ръководството на всяка постоянна комисия се състои от председател, заместник председател и секретар. То организира работата на комисията, ръководи заседанията и поддържа връзки с другите комисии и с председателя на Общинския съвет.


(3) Ръководствата и членовете на постоянните комисии се избират от състава на общинските съветници с явно гласуване по предложение на групите съветници.

 Чл.36.(1) Председателят, заместник председателят и секретарят на постоянните комисии се освобождават предсрочно:

3. по тяхно искане;

4. с решение на Общинския съвет.


(2) В случаите по т.1 на предходната алинея прекратяването на пълномощията се приема, без да се обсъжда и гласува.


(3) При обективна невъзможност на член на ръководството на постоянна комисия да изпълнява своите задължения или при системно нарушаване или неизпълнение на произтичащи от този правилник права или задължения, 1/3 (една трета) от членовете на комисията могат да предложат Общинския съвет да освободи предсрочно член на ръководството. Постоянната комисия приема тези решения с монзинство повече от половината от членовете си.

 Чл. 37.(1) Постоянните комисии могат да приемат свои вътрешни правила в съответствие с разпоредбите на този правилник.


(2) /отменена с Решение № 3679/18.03.2013г. на ВАС/ 

Чл. 38. Постоянните комисии могат да образуват подкомисии и работни групи като свои помощни органи.

Чл. 39. Постоянните комисии разглеждат проектите за решения и други актове разпределени им от председателя на Общинския съвет, правят предложения и изготвят становища и проекти за решения по тях. Постоянните комисии изготвят становище по очакваните последици от прилагането на съответния акт, включително и за последиците от приемането им за общинския бюджет.

Чл. 40.(1) Постоянната комисия се свиква на заседание от нейния председател:

1. по негова инициатива;

2. по искане на 1/3 (една трета) от членовете на комисията;

3. по инициатива на председателя на Общинския съвет  Перник.

          (2) В случаите на т. 2 председателят на комисията е длъжен да насрочи заседание в 7-дневен срок от внасяне на искането. След изтичането на този срок, заседанието се свиква от вносителя на искането.

Чл. 41.(1) Комисиите могат да решат отделни заседания да бъдат закрити по предложение на председателя на комисията или нейни членове.


(2) Общинските съветници, които не са членове на съответна комисия, както и кметът, заместник кметовете и секретарят на Община Перник, могат да участват във всички нейни заседания, без право да гласуват.


(3) Участващите в заседанията на комисиите са длъжни да спазват изискванията във връзка с опазване на служебната и държавната тайна, както и на сведения, отнасящи се до личния живот и доброто име на гражданите.


(4) При обсъждане на проекти за решения и други актове, и други въпроси, вносителят или негов предтавител присъства на заседанията на комисиите.

 Чл. 42.(1) Председателите на комисии обявяват часа и мястото за заседанията. Дневният ред за заседанията на комисиите се обявява съобразно постъпването на материалите, всички членове на комисията се уведомяват по телефона или писмено не по-късно от 24 часа преди заседанието.


(2) Постоянните комисии заседават, когато присъстват повече от половината от техните членове. При редовно заседание на комисията, ако до 30 минути след обявеното време за започване на заседанието кворумът не е налице, комисията може да заседава и при наличния състав, когато той е не по-малко от една трета от всичките й членове.


(3) Решенията на постоянните комисии се вземат с мнозинство от присъстващите при явно гласуване.

 Чл. 43. (1) Комисиите могат да провеждат съвместни заседания, когато разглеждат общи въпроси. Тези заседания се ръководят по спразумение от един от председателите.


   (2) При съвместни заседания всяка комисия взема поотделно своето решение по обсъждания въпрос. При различни становища, всяка комисия изготвя свое становище за Общинския съвет.

Чл. 44.(1) За заседанията на постоянните комисии се води съкратен протокол, в който се отбелязват всички взети становища.


 (2) Протоколът се подписва от председателя на комисията и водещия протокола.

 Чл. 45.(1) ВРЕМЕННИ КОМИСИИ се образуват по конкретен повод, за проучване на отделни въпроси и за провеждане на анкети.


 (2) Временните комисии се избират от Общинския съвет по предложение на председателя или от всеки общински съветник.


(3) /отменена с Решение № 3679/18.03.2013г. на ВАС/


(3) /изм. и доп. с Решение №…../2016г./ Задачите, числеността, съставът и срокът на дейност на временните комисии се определят от Общинския съвет.


(4) Правилата за работа на постоянните комисии се прилагат и по отношение на временните комисии.


(5) Временните комисии преустановяват дейността си с изготвяне на отчет (доклад) и с решение на Общинския съвет.

Чл. 46. При необходимост в работата си постоянните и временните комисии могат да привличат външни лица като експерти и консултанти.
           (2) . /отм. с Решение № ……../2016г./

           (3) /отменена с Решение № 3679/18.03.2013г. на ВАС/ 
ГЛАВА СЕДМА

ЗАСЕДАНИЯ

Чл.47.(1) Общинският съвет Перник заседава в сградата на Община Перник или на друго място, определено от неговия председател.

     (2) Общинският съвет се свиква на заседание от неговия председател:


1. по негова инициатива;


2. по искане на 1/3 от общинските съветници;


3. по искане на 1/5 от избирателите в общината;


4. по искане на областния управител.


(3) В случаите по т.2, т.3 и т.4 на предходната алинея исканията следва да бъдат мотивирани, като се предложи конкретен дневен ред. Председателят е длъжен да насрочи заседание не по-късно от 7 дни след постъпване на искането. След изтичането на този срок заседанието се свиква от вносителя на искането или от Областния управител.


(4) /изм. и доп. с Решение №…../2016г./ Уведомяването на общинските съветници за заседанията на Общинския съвет се извършва с писмени покани. Поканата съдържа деня, часа, мястото и проект за дневния ред на заседанието. Уведомяването може да стане чрез интернет сайта на Общински съвет – Перник, електронна поща,  телефон или факс.

           (5) /изм. и доп. с Решение №…../2016г./ Председателят на Общинския съвет обявява на населението, чрез средствата за масово осведомяване и/или интернет сайта, най-малко 3 дни преди заседанието, деня, мястото и проекта за дневен ред.

Чл.48.(1) Редовните заседания на Общинския съвет се провеждат в работен ден от 9.30 часа до изчерпване на дневния ред или с прекратяване на заседанието в случаите предвидени в настоящия правилник.


(2) Общинският съвет може да промени деня и часа за редовни заседания. Той може да проведе извънредни заседания по предварително обявен дневен ред извън дните или работното време по ал.1.


(3) При събития, за които се налага спешно свикване на Общинския съвет, Председателят насрочва извънредно заседание, извън изискванията на чл. 47 ал. 4 от правилника, на което се обсъжда само събитието, по повод на което се провежда заседанието.

           (4) /изм. и доп. с Решение №…../2016г./ Срока на насрочване на заседанията на Общински съвет по ал.3 не може да бъде по-кратък от 24 часа.

 Чл. 49.(1) Заседанията на Общинския съвет са открити.


 (2) Лица, които не са общински съветници, могат да присъстват по реда, определен от председателя, като заемат специално определените за тях места. По време на заседанията те са длъжни да спазват установения ред.


 (3) При безредие сред публиката председателят въдворява ред и може да разпореди да бъдат отстранени отделни граждани или всички външни лица.


 (4) Кметът и заместник-кметовете, кметовете на кметства и кметските наместници могат да участват в обсъждането на предложени от тях проекти за решения. Кметовете на кметства и кметските наместници се изслушват при обсъждане на въпроси, отнасящи се за кметството или населеното място. Думата им се дава с предимство по всяко време на заседанието на Общинския съвет при спазване условията на този правилник. Председателят може да дава думата за изказване и на други представители на общинската администрация, когато се обсъждат предложения от тяхната компетентност.

(5) На заседанията на Общинския съвет не се допускат въоръжени лица.

            (6) По време на зеседанието не се допуска използването на мобилни телефони от лицата, които се намират в залата.

Чл. 50.(1) По обсъжданите въпроси общинските съветници могат да правят предложения за заместване, за поправка или за допълнение на предложените проекти за решение. 

(2) Гласуването се извършва по следния ред:

1. предложения за допълнения; 

2. предложения за поправки или изменения;

3. основното предложение; 

 (3) Когато има две или повече предложения от едно и също естество, те се гласуват по реда на постъпването им.

Чл. 51. Предложението се смята за прието, ако за него са гласували повече от половината от присъстващите общински съветници, при наличие на необходимия кворум, освен ако в закон не е предвидено друго.

Чл. 52.(1) Резултатът от гласуването се обявява от Председателя веднага.

(2) Когато процедурата по гласуването или резултатът от него бъдат оспорени веднага след приключването му, Председателят разпорежда то да бъде повторено. Резултатът от повторното гласуване е окончателен.

Чл. 53.(1) Проектите за решения, заедно с мотивите към тях се внасят до Председателя на Общинския съвет, не по-късно от два дни преди заседанието на Постоянните комисии, на които се предвижда да бъдат обсъждани.

 (2) В мотивите вносителят дава становище по очакваните последици от прилагането на решението.

 Чл. 54.(1) Заседанията на Общинския съвет са закрити, когато важни държавни или обществени интереси налагат това.


  (2) Предложение за закрито заседание могат да направят председателят на Общинският съвет, общинските съветници или кметът.


  (3) При постъпило предложение за закрито заседание председателят поканва всички външни лица да напуснат залата. След като изслуша мотивите на вносителя на предложението, Общинския съвет го обсъжда и гласува. Съобразно резултата от гласуването заседанието продължава като закрито или открито.


  (4) Обсъжданията и протоколът от закритото заседание съставляват класифицирана информация, представляваща държавна или служебна тайна и обвързват със съответните задължения всички общински съветници и другите лица, които имат достъп до тях.

Чл. 55.(1) Откритите заседания на Общинския съвет могат да бъдат предавани пряко или чрез излъчване на репортажи по електронните средства за масово осведомяване по тяхно искане или по покана на председателя.


(2) Пряко предаване на заседания се излъчва с решение на Общинския съвет.


(3) Средствата за масово осведомяване могат да отразяват с репортажи заседанията на постоянните комисии на Общинския съвет.

 Чл. 56.(1) Председателят отрива заседанието, ако присъстват повече от половината от общинските съветници.

     (2) Проверка на кворум се извършва след всяка почивка или прекъсване на заседанието, както и със самото гласуване. Проверка на кворума за условията по ал.1 се извършва и когато общински съветник или група съветници изрази мнение, че в залата не е налице необходимият кворум за обсъждане.

      (3) Председателят прекратява заседанието, когато в залата няма необходимия кворум.

 Чл. 57.(1) Общинският съвет по предложение на председателя приема програма за предстоящия шест – месечен период. При изготвянето на програмата и по свързаните с това въпроси председателят на Общинския съвет се консултира с председателите на комисии и председателите на групите съветници. Всяко шестмесечие Председателят на Общинския съвет се отчита на заседание на Общинския съвет за изпълнението на програмата.


(2) До 48 (четиридесет и осем) часа преди заседанието, кметът на Перник и председателите на комисии могат да внасят при председателя неотложни, особено важни предложения относно дневния ред на предстоящото заседание. Постъпилите предложения се раздават в началото на заседанието.


(3) Дневният ред се приема в началото на всяко заседание. В случай че няма готовност по дадена точка от дневния ред, председателят я отлага за по-късен час на същото заседание или за друго заседание от същата програма. Не могат да бъдат обсъждани въпроси, които не са включени в дневния ред.

 Чл.58. (1) Председателят на Общинския съвет ръководи заседанието и дава думата на ораторите.


   (2) Общинският съветник се изказва след като председателят му предостави думата.


  (3) Думата се иска от място с вдигане на ръка или с предварителна писмена заявка.


 (4) Председателят съставя списък на желаещите за изказване и определя реда на ораторите.


 (5) При необходимост времето за изказвания се определя предварително на заседанието. По изключение по искане на група съветници председателят на Общинския съвет дава допълнително време за изчерпване на определен въпрос. Останалите групи имат право на съответно удължаване на определеното време.


 (6) По особено важни въпроси, когато времето за изказване на отделните групи съветници е определено, председателят дава думата, в зависимост от поредността, представена от ръководствата на групите за общинските съветници, които ще говорят от тяхно име.


(7) Председателят на Общинския съвет дава думата на председателите на групите съветници, а при тяхното отсъствие – на заместниците им или на упълномощен от тях общински съветник, когато я поискат, в рамките на дискусиите по дневния ред и времето, определено на представителните групи.


(8) Веднъж на заседание председателят на Общинския съвет дава думата на председателите на групи или на техните заместници по въпроси извън обсъждания дневен ред, ако я поискат. Техните изказвания са до 10 минути.

 Чл.59. (1) По процедурни въпроси думата се дава веднага, освен ако има направени искания за реплика, дуплика или за обяснение на отрицателен вот.


  (2) Процедурни са въпросите, с които се възразява срещу  конкретното нарушаване на реда за провеждане на заседанията, предвиден в този правилник, или които съдържат предложения за изменение и допълнение на приетия ред за развитие на заседанието, включително тези за:


1.  прекратяване на заседанието;


2. отлагане на заседанието;


3. прекратяване на разискванията;


4. отлагане на разискванията;


5. отлагане на гласуването;


6. проверка на кворума.


(3) Процедурните въпроси се поставят в рамките на не повече от 2 минути, без да се засяга същността на обсъждания въпрос.

 Чл. 60.  Общинските съветници говорят само от трибуната или от поставени в залата микрофони в рамките на не повече от 10 минути, ако Общинския съвет не е приел друг регламент.

 Чл. 61.(1) Когато ораторът се отклонява от обсъждания въпрос, председателят го предупреждава и ако нарушението продължи или се повтори, му отнема думата.


(2) Общинският съветник не може да говори по същество повече от един път по един и същи въпрос, освен ако не се налага доизясняване на изказването.


(3) По изключение председателят на Общинския съвет дава допълнително време за изчерпване на определен въпрос.

 Чл. 62.(1) Общинският съветник има право на реплика.


 (2) Репликата е кратко възражение по съществото на приключилото изказване. Тя се прави веднага след изказването и не може да бъде повече от 2 минути.


(3) По едно и също изказване могат да бъдат направени най-много до 2 реплики.


(4) Не се допуска реплика на репликата. Репликираният общински съветник има право на отговор (дуплика) с времетраене до 2 минути след приключване на репликите.

 Чл. 63.  Общинският съветник има право на лично обяснение до 3 минути, когато в изказване по време на заседанието е засегнат лично или поименно. Личното обяснение се прави до края на обсъждането.


(2) Общинският съветник има право за обяснение на своя отрицателен вот в рамките на 2 минути след гласуването.


(3) Право на обяснение на отрицателен вот има само този общински съветник, който при обсъждането на въпроса не е изразил същото отрицателно становище или не се е изказал.


(4) За обяснение на отрицателен вот думата се дава най-много на трима общински съветници от различни групи.


(5) Не се допуска обяснение на отрицателен вот след тайно гласуване и процедурни въпроси.

 Чл. 64.  След като списъкът на ораторите е изчерпан, председателят обявява разискванията за приключени.

 Чл. 65. (1)  Когато е постъпило процедурно предложение, думата се дава на един общински съветник, който не е съгласен с него. Предложението се поставя веднага на гласуване, без да се обсъжда.


(2) Когато е постъпило предложение за прекратяване на разискванията, то не се обсъжда. Думата се дава само на по един представител от политическа група, която не е съгласна с него.

 Чл.66.  Когато има предложение за отлагане на разискванията, се прилагат правилата на предходния член. При предложения за прекратяване на разискванията и за отлагането им най-напред се гласува предложението за прекратяване на разискванията.

 Чл.67.(1) Заседанието може да бъде прекратено или отложено с решение на Общинския съвет по предложение на председателя или на група съветници.


 (2) Когато са постъпили предложения за прекратяване на заседанието или за отлагането му, първо се гласува предложението за прекратяване на заседанието.

Чл. 68.(1) При шум или безредие, с което се пречи на работата на общинските съветници или когато важни причини налагат, председателят може да прекъсне заседанието за определено време.


(2) Всяка политическа представителна група може да поиска прекъсване на заседанието за не повече от 30 минути веднъж на заседание. Председателят прекъсва заседанието веднага след като това бъде поискано и определя продължителността на прекъсването. Прекъсване на заседанието не може да се иска до 1 /един/ час след започване и преди приключването му. Интервалът между две прекъсвания не може да бъде по-малко от  един час.

Чл.69 Кметът, когато е вносител, може да взема думата винаги, когато я поиска по докладвания въпрос.

 Чл.70.(1) Гласуването е лично. Гласува се “за”, “против” или “въздържал се”. Гласуването се извършва явно или тайно.


(2) Явното гласуване се извършва чрез:


1. вдигане на ръка;


2. поименно гласуване чрез прочитане имената на общинските съветници по азбучен ред, които отговарят “за”, “против”, “въздържал се”.


(3) Тайното гласуване се извършва с бюлетини.

 Чл. 71. Предложение за поименно гласуване или за тайно гласуване може да бъде направено от всеки общински съветник или от една група съветници.

Чл. 72.(1) Гласуването се извършва по ред на постъпването на предложенията.

           (2) Гласуването започва до 1 минута след обявяването му от председателя.

    (3) От обявяването на гласуването до завършването му не се допускат изказвания.

 Чл. 73.(1) Предложението се смята за прието, ако за него са гласували повече от половината присъстващи общински съветници, освен ако в закона не е предвидено друго.


(2) В случай на равенство на гласовете предложението се смята за отхвърлено.

 Чл. 74.(1) Резултатът от гласуването се обявява от председателя веднага.


 (2) Когато процедурата по гласуването или резултатът от него бъдат оспорени от група съветници веднага след приключването му, председателят може да разпореди то да бъде повторено. Резултатът от повторното гласуване е окончателен.

 Чл. 75.(1) За заседанията на Общинския съвет се води протокол, който се изготвя в деня на заседанието или най-късно 7 дни след него. Протоколът се подписва от протоколиста и от председателя най-късно 2 (два) дни след изработването му.


(2) Към протокола се прилагат мотивите и текстът на проектите за актове на Общинския съвет и предложенията по тях и когато не са четени в заседание, както и протоколите за произведеното тайно, саморъчно или поименно гласуване.

 Чл. 76. Общинските съветници могат да преглеждат стенограмите от заседанията и да искат поправянето на грешки в тях в 7-дневен срок от деня на заседанието. Възникналите спорове се решават от Общинския съвет в следващото негово заседание.

 Чл. 77. (1)  Поправки на фактически грешки в приетите от Общинския съвет актове се извършват по нареждане на председателя до подписване на протокола, след като се изслушат вносителят и докладчикът на съответната комисия.


(2) Председателят на Общинския съвет обявява поправките пред Общински съвет Перник.

ГЛАВА ОСМА

ВНАСЯНЕ, ОБСЪЖДАНЕ И ПРИЕМАНЕ НА ПРОЕКТИ ЗА РЕШЕНИЯ И ДРУГИ АКТОВЕ


Раздел І

 Чл. 78.(1) Проекти на правилници, наредби, инструкции и решения могат да внасят кметът на Община Перник, председателите на комисии, председателите на групи съветници и общинските съветници. Проектът за годишния бюджет на Общината се внася от кмета.


(2) Проектите на решения, заедно с мотивите към тях се изпращат до председателя на Общинския съвет на хартиен и електронен носител и незабавно се регистрират в специален регистър.


(3) В мотивите вносителят дава становище по очакваните последици от прилагането на проекта, включително и за необходимите бюджетни разходи за неговото изпълнение.

 Чл. 79. (1) Председателят на Общинския съвет разпределя проектите между постоянните комисии в 3-дневен срок от постъпването им.


(2) Председателят на Общинския съвет определя водеща постоянна комисия за всеки проект, когато се налага обсъждане в повече комисии.


(3) Възражения по разпределението на проектите за решения за приемане на други актове могат да се правят от заинтересованите постоянни комисии пред председателя в двудневен срок от уведомяването по ал.1, който се произнася по тях в същия срок.

 Чл. 80.(1) Постоянните комисии обсъждат проектите за решения за приемане на други актове не по-рано от 24 часа от предоставянето им на членовете на съответната комисия. Те представят на  председателя на Общинския съвет и на председателя на водещата комисия мотивирано становище в срок, определен от Председателя.


(2) Становищата и решенията по проектите за решения се предоставят на Общинския съвет от водещите комисии не по-късно от 10 дни от тяхното внасяне.


(3) Водещата комисия се произнася с доклад, който предлага приемане, допълване, изменение или отхвърляне на предложения проект.


(4) В случай, че водещата комисия приеме по принцип предложения проект, тя може да извърши редакционни поправки в него, както и да измени отделни текстове или да го допълни, ако тези поправки, изменения и допълнения не противоречат на принципите на проекта.

 Чл. 81.(1) Проектите за решения, заедно с редакционните поправки, изменения и допълнения, с мотивите към тях и с доклада на водещата комисия, на която са били разпределени, се предоставят на общинските съветници.


(2) Проектът се обсъжда и гласува, след като Общинския съвет изслуша доклада на водещата комисия, становището на вносителя и доклади на други комисии, на които той е бил разпределен. Становището на вносителя и докладите на комисиите, които не са водещи, могат да бъдат устни или писмени.

 Чл. 82.(1) Постоянните комисии обсъждат едновременно всички проекти за решения, уреждащи една и съща материя, внесени в Общинския съвет до деня, в който водещата комисия започва обсъждането.


 (2) Водещата комисия гласува проектите по ал. 1 поотделно, след което изготвя проект в 10-дневен срок. Проектът се внася в Общинския съвет за обсъждане и гласуване по общия ред.

 Чл. 83.(1) Общинските съветници могат да правят писмени предложения по текста на внесения проект до деня, в който водещата комисия пристъпи към разглеждането му. Предложенията се отправят чрез председателя на Общинския съвет или заместник председателите до председателя на водещата комисия.


(2) Водещата комисия обсъжда само предложения, постъпили в писмена форма в предвидения срок. Това ограничение не се прилага, когато се правят редакционни поправки в текста или към писмено внесени предложения.

Чл.84. (1) Председателят на Общинския съвет съобщава на следващото заседание на Общинския съвет за оспорване на негово решение от кмета на Община Перник по чл.45, ал.5 от ЗМСМА.


(2) Председателят на Общинския съвет докладва пред общинските съветници акта на кмета и мотивите към него.


(3) Общински съвет  Перник прегласува оспореното решение с определеното от ЗМСМА мнозинство.

 Чл. 85.  Председателят на Общинския съвет изпраща приетите решения до всички заинтересовани лица и органи в 7-дневен срок от приемането им, освен ако в закона не е предвидено друго.

 Чл.86. /изм. и доп. с Решение №…../2016г./ Общинските съветници могат да внасят проекти за декларации и обръщения 

Раздел II
Чл. 87. (1)  /отм. с Решение № ……../2016г./


 (2) /отм. с Решение № ……../2016г./

          
 (3) /отм. с Решение № ……../2016г./

 (4)  /отм. с Решение № ……../2016г./

 (5) /отм. с Решение № ……../2016г./

Чл. 88. (1)  /отм. с Решение № ……../2016г./


 (2)  /отм. с Решение № ……../2016г./

Чл. 89.  /отм. с Решение № ……../2016г./

Чл. 90.  /отм. с Решение № ……../2016г./

Чл. 91.  /отм. с Решение № ……../2016г./

ГЛАВА ДЕВЕТА

КОНТРОЛ И ПИТАНИЯ КЪМ КМЕТА

 Чл.92.  Общинските съветници имат право да отправят питания до Кмета на общината по актуални проблеми, които представляват обществен интерес.

 Чл.93. (1) Питанията се отправят чрез председателя на Общинския съвет в писмена форма най-късно 3 дни преди началото на заседанието, на което следва да се даде отговор.


  (2) Отговорът е устен. Той е писмен, когато общинският съветник е изразил желание за това.


  (3) Председателят на Общинския съвет уведомява незабавно Кмета на Общината за постъпилите питания.


 (4) Кметът може да поиска отлагане на отговора, но не по-късно от следващото заседание.


 (5) Общинските съветници могат да оттеглят своите питания писмено до започване на заседанието, или устно – в самото заседание председателят на Общинския съвет уведомява кмета за това.

 Чл. 94.(1)  Общинският съветник не може да зададе повече от две питания на едно заседание.


(2) Времето за изложение на питанията е до 3 (три) минути.


(3) Общинският съветник може да изрази становище по отговора на своето питане в рамките на 3 минути.

 Чл. 95. Общинският съвет изслушва питанията и отговорите по тях в началото на съответното заседание, освен ако реши друго.

 Чл. 96. Общинският съвет или избраните от него комисии могат да извършват проучвания, анкети и изслушвания по въпроси, засягащи интересите на жителите.

 Чл. 97.  Контролът по изпълнение решенията на Общинския съвет се извършва чрез:

· отчитане на кмета пред Общинския съвет; 

· изпращане от кмета до председателя на Общинския съвет на копия от съответните актове, издадени в изпълнение на неговите решения в 3-дневен срок от издаването или подписването им.
ГЛАВА ДЕСЕТА

ВЗАИМОДЕЙСТВИЕ МЕЖДУ ОБЩИНСКИЯ СЪВЕТ И ОБЩИНСКАТА АДМИНИСТРАЦИЯ

Чл. 98.(1) Кметът на общината и неговите заместници, кметовете на кметства и кметски наместници могат да присъстват на заседанията на Общинския съвет и неговите комисии с право на съвещателен глас и да се изказват при условията и по реда, определени в този правилник.

           (2) Кметът на общината подписва и внася в Общинския съвет проекти на решения за разглеждане в заседанията на комисиите или на съвета.

           (3) Проекти за решения, внесени от общински съветници се придружават по възможност със становище на кмета на общината, освен ако не касаят организационната работа на съвета.

Чл. 99. Кметът на общината организира изпълнението на решенията на Общинския съвет чрез кметовете на кметства, кметските наместници и общинската администрация и се отчита за това на всеки шест месеца.

Чл. 100.(1) Кметът на общината определя длъжностни лица от общинската администрация и подходящо помещение в сградата на общината, за съхраняване копията на актовете на Общинския съвет от последните десет години на хартиен носител и за осигуряване достъп на гражданите до тях в рамките на работното време.

    (2) На гражданите, желаещи да получат копие от актовете на Общинския съвет, се осигурява възможност за това срещу заплащане. Цените на услугите се определят в наредба на Общинския съвет.

Чл. 101. (1) /отменена с Решение № 3679/18.03.2013г. на ВАС/ 
 (2) /отм. с Решение № ……../2016г./ 
 (3) /отм. с Решение № ……../2016г./

Чл.102. /отм. с Решение № ……../2016г./

Чл.103.(1) Кметът на общината уведомява писмено Общинския съвет за времето на отпуск или отсъствие по други причини, както и за лицето, което ще го замества през времето на отсъствието му.

          (2) Председателят на Общинския съвет уведомява писмено кмета на общината за времето на отсъствие, както и за лицето, което ще го замества.

Чл. 104.(1) Общинският съвет определя размера на трудовите възнаграждения на кмета на общината и кметовете на кметства в рамките на действащата нормативна уредба по предложение на кмета на общината.

          (2) Общинският съвет решава и други въпроси, произтичащи или свързани с правата по трудово правоотношение по отношение на лицата по ал. 1, които не са от изключителна комптентност на други органи.

Чл. 105.(1) Общинският съвет одобрява структурата на общинската администрация и определя средствата за фонд работна заплата на служителите на издръжка от общинския бюджет по предложение на кмета на общината.

          (2) Общинският съвет може да създава служби на общинската администрация в отделни кметства, населени места или в части от тях по предложение на кмета на общината и определя функциите им.

Чл. 106.(1) Общинският съвет няма администрация със собствен щат. Дейността на Общинския съвет се подпомага и осигурява от общинската администрация.

          (2) Кметът на общината осигурява експертно и организационно обслужване на Общинския съвет, като определя в Устройствения правилник на общинската администрация задълженията на служителите работещи за Общинския съвет след съгласуване с председателя на Общинския съвет. Конкретните задължения на отделни служители, свързани с подпомагане дейността на съвета и неговите комисии, се определят в длъжностните им характеристики от кмета на общината, по предложение на председателя на Общинския съвет.

Чл.107.(1) В структурата на общинската администрация се създава специализирано звено за подпомагане и осигуряване работата на Общинския съвет и на неговите комисии.

           (2) Служителите в звеното по ал. 1 се назначават и освобождават от кмета на общината по предложение на председателя на Общинския съвет.

           (3) Служителите в звеното:

1. осигуряват залата и техническата й подготовка за провеждане на публични заседания;

2. осъществяват регистрация на съветниците за участие в заседанието и издават съответни документи след приключване на заседанията;

3. следят за спазването на реда по време на заседание и на определения от председателя ред за заемане на местата в залата;

4. извършват преброяванията за проверка на кворума;

5. отчитат времето за изказвания на общинските съветници;

6. следят за спазването на процедурата и уведомяват председателя;

7. при тайно гласуване организират технически гласуването;

8.  извършват дейности по поддръжка на официална страница на Общинския съвет в Интернет;

9. изпълняват задачи по осигуряване прозрачност и публичност на дейността на Общинския съвет и на постоянните комисии и организират достъпа до информация в съответствие с конституционните права на гражданите;

10. участват в подготовката на заседанията на Общинския съвет и на постоянните комисии и водят протоколи от тях;

11. осигуряват техническата подготовка на материалите за заседанията на Общинския съвет и на постоянните комисии;

12. изпълняват други функции във връзка със заседанията на съвета, възложени от председателя.

Чл.108.(1)  Назначените от кмета кметски наместници могат да присъстват на заседанията на Общински съвет, на заседанията на комисиите и да вземат отношение по въпроси от дневния ред, които се отнасят до съответните населени места.

       (2) Кметските наместници могат да правят предложения за включване на въпроси в дневния ред на заседанията на Общинския съвет чрез кмета на общината.

ГЛАВА ЕДИНАДЕСЕТА

МЕЖДУНАРОДНИ ВРЪЗКИ НА ОБЩИНСКИЯ СЪВЕТ. 

СДРУЖАВАНЕ НА ОБЩИНАТА

 Чл. 109. Община Перник членува в Националното сдружение на общините в Република България, и се представлява в сдружението от делегат, определен с решение на Общинския съвет, съгласно устава на сдружението.

 Чл. 110.(1) Международните връзки на Общинския съвет се организират от неговия председател в съответствие с определения бюджет.


(2) Предложение за изпращане на делегации на Общинския съвет в чужбина, както и приемане на чужди делегации, се обсъждат и решават от председателя на Общинския съвет съвместно с председателите на постоянните комисии и ръководителите на групите на общинските съветници.

 Чл. 111.(1) Проект на договор за сдружаване се разглежда от постоянните комисии на Общинския съвет, съобразно материята на договора и предмета на дейност на съответните комисии, които се произнасят по него в определен от председателя на съвета срок.


(2) Становище по проекта за договор дава и кметът на общината, когато предложението не е направено от него.

 Чл. 112.  Когато договорът за сружаване създава задължения за кмета и общинската администрация извън изрично установените от закона и този правилник, той не може да бъде сключен без съгласието на кмета.

 Чл. 113.  Правилата по тази глава се прилагат и при сдружаване на Община Перник с общини в други страни и влизането й в международни сдружения на местни власти.

 Чл. 114. Общинският съвет  Перник ратифицира всички договори на общината, сключени с всички териториални единици или общности в страната или чужбина.

ГЛАВА ДВАНАДЕСЕТА

УЧАСТИЕ НА ГРАЖДАНИТЕ В ЗАСЕДАНИЯ НА ОБЩИНСКИЯ СЪВЕТ И НЕГОВИТЕ КОМИСИИ

Чл. 115.(1) Гражданите имат право да присъстват на откритите заседания на Общинския съвет и на неговите комисии, като заемат определените от Председателя на Съвета или на съответната комисия места.

                       (2) По време на заседанията гражданите са длъжни да спазват определения ред и да не пречат на провеждането на заседанията.

          (3) Граждани, които смущават провеждането на заседанията, явяват се в нетрезво състояние, нарушават реда за изказване или отправят обидни думи към други лица в залата, се отстраняват от заседанието.

Чл. 116.(1) По време на заседанията на Общинския съвет гражданите могат да изразяват становища и предложения по обсъждан въпрос от дневния ред, ако са заявили предварително писмено желание за това при Председателя на Общинския съвет.

           (2) Извън случаите по ал. 1 гражданите могат да отправят писмено питания, представляващи обществен интерес и които са от компетентността на Общинския съвет, Кмета или общинската администрация на всяко заседание на Общинския съвет след изчерпване на дневния ред.

Чл.117.(1) Гражданите, желаещи да отправят питане, се записват при Председателя на Общинския съвет.

(2) Всеки гражданин може да се изкаже в рамките на три минути.

(3) Гражданите получават отговор на питането по компетентност от Кмета на Общината или от Председателя на Общинския съвет (Председателя на постоянната комисия) на следващо заседание. Ако има готовност, отговорът може да бъде даден в същото заседание веднага след питането на гражданите.

(4) На питанията на гражданите се отговаря устно, освен ако гражданинът не е изявил желание да получи писмен отговор.

Чл.118. В заседанията на Общинския съвет гражданите могат да задават и въпроси, които са поставили писмено пред Общинския съвет или Кмета на Общината по друг повод, но не са получили отговор.

Чл. 119.(1) В заседанията на комисиите гражданите могат да се изказват само по въпроси, които са включени в дневния ред на комисията.

             (2) Редът за изказване се определя от председателя на комисията или от правилника за дейността й.

Чл. 120.(1) Председателят на Общинския съвет и председателите на комисиите осигуряват необходимата информация на гражданите за датата, часа, мястото и дневния ред на заседанията на Съвета и съответните комисии.

            (2) Обявления с данните по ал. 1 се поставят на определени места в сградите на Общината, Кметството, кметските наместници, на други обществено значими и общодостъпни места на територията на Общината.

           (3) Информацията се разгласява и чрез местните средства за масово осведомяване и чрез Интернет.

           (4) По начина, определен в ал. 2 и 3, се предоставя и информацията за приетите решения и другите актове на Общинския съвет.

ДОПЪЛНИТЕЛНИ РАЗПОРЕДБИ



§1. (1) Общински съвет  Перник приема тълкувателни решения по отделни текстове на този правилник, които предизвикват различно тълкуване в процеса на прилагането им. 


     (2) Общински съвет  Перник може да приема отделни решения по неуредени процедурни въпроси на този правилник, които се прилагат само за конкретното задание, освен ако не бъде решено друго.


§2.   Този правилник може да бъде изменен или допълнен по искане на най-малко 1/3 от общинските съветници.

ПРЕХОДНИ И ЗАКЛЮЧИТЕЛНИ РАЗПОРЕДБИ

 §3.(1) Този правилник е приет с решение № 6/28.11.2011г. год. на Общински съвет Перник, протокол № 3, на основание чл.21, ал.3 от Закона за местното самоуправление и местната администрация и отменя Правилника за организацията и дейността на Общински съвет – гр.Перник, неговите комисии и взаимодействието му с общинската администрация, мандат 2007 – 2011 г.


(2) Правилникът влиза в сила от момента на приемането му и действа до изменението му или приемането на следващ.

§4. Изпълнението на този правилник се възлага на председателя на Общински съвет Перник.

